Bent Hindrup Andersen (EL), 1997-11-13:
Indledningsvis vil jeg gerne sige, at det problem, som vi skal behandle i dag, er et selvskabt problem - et problem, som er skabt af alle partier i Folketinget tilsammen undtagen Enhedslisten, de partier, som indgik medieforliget i sin tid, hvor man banede vejen for, at der kom endnu mere reklame-tv i gang.
Og det er klart: Med endnu mere reklame-tv, med en ny landsdækkende reklamekanal på vej, den, der skal fungere som networking, ja, så bidrager man yderligere til, at prisniveauet på f.eks. de almindelige sportsbegivenheder, som der især er tale om her, ryger op, fordi der bliver flere penge i det, og der bliver flere om budet.
Og det betyder så, at når så samtidig de reklamekanaler går over og bliver betalingskanaler - eller endnu værre: pay per view, hvor man går ind og betaler for en enkelt udsendelse - ja, så begynder man at få en rigtig asocial ordning ud af det.
Det er som sagt et selvskabt problem, men det betyder jo ikke, at vi ikke vil forholde os til det.
Det er interessant at bemærke, at ved denne ændring af loven står de partier, der står bag det mediepolitiske forlig, også splittet.
Denne gang er det ikke TV 2's omdannelse eller en fjerde radiokanal, men det er spørgsmålet
om større væsentlige nationale sportsbegivenheder, der alene forbeholdes tv-stationer, der kan ses af hovedparten af befolkningen
Det er et EU-direktiv, men også et stort dansk ønske, bl.a. for Enhedslisten.
Så derfor har vi ingen problemer med at støtte loven.
Siden vedtagelsen af loven om Team Danmark har det stået klart, at eliteidrætten også skulle være forbeholdt den danske befolkning efter et almindeligt tilgængelighedsprincip.
Med udviklingen af de nye, kommercielle tv-stationer og betalingskanaler har det været fundamentalt vigtigt for os at bringe tilgængelighedsprincippet ajour. Vi vil i Enhedslisten også gerne understøtte, at udviklingen kan fortsætte, og vi har tidligere foreslået, at over for de nationale sportsorganisationer, som alene solgte tv-rettigheder til højestbydende og brugte de kommercielle penge til at presse priserne op i et leje, hvor ingen danske public service-stationer kunne følge med, måtte man gå ind og reducere i tildelingen til disse sportsorganisationer af både tipsmidler, kommunale idrætsanlæg osv. i et omfang, så det kunne mærkes.
Vi synes, det er urimeligt, at vi bruger
flere milliarder kroner på at opbygge alle disse anlæg, og når så frugterne skal høstes, forstået på den måde, at toppræstationerne skal bringes i medierne, ja, så himler man op om de frie kræfter, de skal have frit spil, og det private initiativ må ikke begrænses, det initiativ, som kun eksisterer, når der kan tjenes penge, men ikke når fundamentet og det første led i kredsløbet skal etableres.
Vi vil understøtte en udvidelse af listen, men naturligvis så også understrege, at de landsdækkende tilgængelige stationer ikke undlader at bringe begivenheder eller nedprioritere mindre idrætsgrene på den bekostning.
Det betyder et samarbejde
mellem stationerne.
Lad mig også sige, at vi egentlig ikke er imod en kanal med hovedvægt på idræt og idrætspolitik, men inden man overhovedet havde forhandlet sig til rette med et medieforlig, gik tv-stationerne og Tele Danmark sammen om at oprette en betalingskanal.
Det blev hilst velkommen fra alle sider på nær fra os.
Danmark havde sejret, hed det, men der må være nogle, der sidder med en grim smag i munden i forhold til de forudsætninger, man gav TV Sport.
Så endelig om piratdekodere
: Generelt er vi jo imod, at man laver kodet tv. Jeg synes, at alt, hvad der sendes ud, skal være tilgængeligt for alle.
Det, man så gør her, er, at man går ind og kriminaliserer dem, der bryder koden, så de kan se det gratis.
Vores rolle i dette vil være, at vi vil stille et ændringsforslag til lovforslaget, når det drejer sig om dekoderne, hvor vi vil sige, at i stedet for at kriminalisere det, skal det være forbudt at forhandle dekodere i det hele taget i Danmark.